Leon van Nierop se resensie: Meisies wat fluit | Maroela Media
Leon van Nierop se resensie: Meisies wat fluit
Meisies wat fluit ***
Met Leandie du Randt en Stiaan Smith
Hierdie liefdesverhaal is 'n wilde perd van 'n ander kleur. Dis rof en draai geen (woord- of seks-) doekies om nie. Voornemende kykers moet gewaarsku word teen kru, maar gemotiveerde swetsery en vloekery asook erotiese sekstonele.
'n Man en 'n meisie wil skei. Maar is dit so maklik om sommer net vir mekaar te groet, alles om die helfte te verdeel en voort te gaan met ander mense in jou lewe? Waar pas liefde en gehegtheid aan mekaar in die prentjie?
Dikwels is 'n egpaar met 'n bloedige naelstring aanmekaar vasgebind, en dit is wat met Sofia en Henk gebeur. Hulle kan nie saam met mekaar lewe nie, maar ook nie sonder mekaar nie. Hulle baklei aanhoudend, maak mekaar seer, vloek mekaar op die kruuste wyse denkbaar uit, maar bly verlief op mekaar. Dit is liefde met 'n vitrioel-gevoel hierdie. En enigiemand wat al ooit deur 'n bloedige egskeiding geworstel het, sal verstaan en veral identifiseer met die pyn, verwyte en rusies.
Beide Leandie du Randt, 'n staatmaker gesaghebbende aktrise, en Stiaan Smith, wat 'n mens deesdae baie gereeld sien, veral in dié soort rolle, is uitstekend en daar is 'n sinergie tussen hulle wat stuit vir niks.
Omgord jou lendene vir hierdie uitdagende, strawwe en rowwe verhaal oor egskeiding. En ons almal weet: dit kan net op een manier eindig…